Diari Oficial de la Generalitat Valenciana


Sumari del DOGV 6468, del 25-02-2011 (2011/2283)

ORDRE 5/2011, de 21 de febrer, de la Conselleria d'Indústria, Comerç i Innovació, per la qual es crea un fitxer amb dades de caràcter personal en l'Institut de la Petita i Mitjana Indústria de la Generalitat Valenciana (IMPIVA) i se'n modifica un altre.
-------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/02/21/5/dof/vci/html**

### Dades del document

Número de DOGV
:   6468

Data del DOGV
:   25-02-2011

Secció del DOGV
:   I. DISPOSICIONS GENERALS

Número del document
:   2011/2283


Data del document
:   21-02-2011

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * petita i mitjana indústria
    * petita i mitjana empresa
    * dades personals
    * protecció de dades
    * base de dades
    * legislació

ORDRE 5/2011, de 21 de febrer, de la Conselleria d'Indústria, Comerç i Innovació, per la qual es crea un fitxer amb dades de caràcter personal en l'Institut de la Petita i Mitjana Indústria de la Generalitat Valenciana (IMPIVA) i se'n modifica un altre. [2011/2283]  
PREÀMBUL  
La Llei Orgànica 15/1999, de 13 de desembre, de Protecció de Dades de Caràcter Personal, té per objecte, entre altres, garantir i protegir l'honor, la intimitat personal i familiar de les persones que apareixen en els fitxers, dret reconegut en l'article 18 de la Constitució. En l'article 2 establix que l'esmentada Llei Orgànica serà aplicable a les dades de caràcter personal, registrades en suport físic, que les faça susceptibles de tractament, i a qualsevol modalitat d'ús posterior d'estes dades pels sectors públic i privat.  
Així mateix, en l'article 20 de l'esmentada Llei Orgànica i en els articles 52, 53 i 54 del Reglament de Desplegament de la Llei 15/1999, aprovat per Reial Decret 1720/2007, es disposa que la creació, modificació o supressió dels fitxers de les administracions públiques només podrà fer-se mitjançant disposició general o acord publicats en el Butlletí Oficial de l'Estat o diari oficial corresponent.  
Per la seua banda, el Decret 96/1998, de 6 de juliol, del Govern Valencià, pel qual es regulen l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'administració de la Generalitat Valenciana, determina, en els articles 10 i següents, el procediment d'inscripció de fitxers informatitzats de dades personals creats o gestionats pels distints òrgans o entitats de la Generalitat Valenciana, així com la seua modificació i cancel·lació, i establix que serà la conselleria competent per raó de la matèria la que aprove la disposició general de creació, modificació o cancel·lació dels fitxers.  
L'Institut de la Petita i Mitjana Indústria de la Generalitat Valenciana (IMPIVA) ha regulat recentment el procediment de queixes i suggeriments en l'àmbit de l'IMPIVA, mitjançant la Resolució de 4 de maig de 2010 del seu director general, publicada en el Diari Oficial de la Comunitat Valenciana de 18 de maig de 2010. L'esmentat procediment tractarà dades de caràcter personal dels ciutadans que presenten queixes o suggeriments, per la qual cosa resulta obligatòria la creació d'un nou fitxer i la seua inscripció en el Registre General de Protecció de Dades de l'Agència Espanyola de Protecció de Dades.  
D'altra banda, a causa dels nous canvis en el sistema d'informació que gestiona el control horari i d'assistència dels empleats de l'IMPIVA, cal modificar la regularització del corresponent fitxer a fi de mantenir-lo actualitzat.  
Per tot això anterior, a fi complir el mandat legal de l'article 20 de la Llei Orgànica 15/1999, sobre creació, modificació o supressió dels fitxer que continguen dades de caràcter personal i assegurar als administrats l'exercici dels seus legítims drets, d'acord amb el que s'establix en l'article 28.e de la Llei 5/1983, de 30 de desembre, del Consell, una vegada complits els tràmits establits en el Decret 96/1998, de 6 de juliol, del Govern Valencià, escoltat el Consell Jurídic Consultiu, i en l'exercici de les atribucions que tinc atorgades,  
ORDENE  
Article 1. Objecte  
1. Es crea el fitxer de titularitat de l'Institut de la Petita i Mitjana Indústria de la Generalitat Valenciana (IMPIVA) denominat «Queixes i suggeriments», relacionades estes amb el funcionament de l'IMPIVA. El fitxer conté i processa dades de caràcter personal, de conformitat amb el que s'establix en l'article 20 de la Llei Orgànica 15/1999, de 13 de desembre, de Protecció de Dades de Caràcter Personal.  
2. Es modifica el fitxer de titularitat de l'IMPIVA denominat «Control de presència», que conté i processa dades de caràcter personal dels empleats de l'Institut. La creació de l'esmentat fitxer va ser regulada mitjançant l'Ordre de 6 de març de 2009 de la Conselleria d'Indústria, Comerç i Innovació (DOCV núm. 5.999, de 23 d'abril) i es troba registrat en l'Agència Espanyola de Protecció de Dades.  
3. La present ordre té per objecte la regulació dels dos fitxers mencionats tal com es determina en l'annex.  
Article 2. Domicili per a l'exercici dels drets  
En relació amb el fitxer «Queixes i suggeriments», regulades en la Resolució de 4 de maig de 2010, del director general de l'IMPIVA, pel qual es regula el procediment de queixes i suggeriments de l'IMPIVA (DOCV núm. 6.269, de 18 de maig), les persones interessades podran exercir els seus drets d'accés, de consulta, de rectificació, d'oposició i de cancel·lació davant l'IMPIVA, situat a la plaça de l'Ajuntament, número 6, 46890 València.  
Article 3. Mesures de seguretat  
L'IMPIVA, com a responsable dels fitxers regulats en la present ordre, adoptarà les mesures tècniques, de gestió i d'organització que resulten necessàries per a assegurar que les dades de caràcter personal existents s'usen per a les finalitats per a les quals van ser recollides, que són les que es concreten en esta disposició, així com per a assegurar la confidencialitat, integritat i disponibilitat de les dades personals, i també de les conduents a fer efectives les garanties, obligacions i drets reconeguts en la Llei Orgànica 15/1999, de 13 de desembre, de Protecció de Dades de Caràcter Personal.   
Article 4. Inscripció en el Registre General de Protecció de Dades  
Es trametrà la descripció dels fitxers detallats en l'annex de la present ordre, una vegada que se n'haja realitzat la publicació en el Diari Oficial de la Comunitat Valenciana, a l'Agència Espanyola de Protecció de Dades per a la inscripció en el Registre General de Protecció de Dades, de conformitat amb el que s'ha establit en l'article 55 del Reglament de desplegament de la Llei 15/1999, de 13 de desembre, de Protecció de Dades de Caràcter Personal, aprovat pel Reial Decret 1720/2007.  
DISPOSICIÓ FINAL  
Disposició final única. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 21 de febrer de 2011  
El conseller d'Indústria, Comerç i Innovació  
i vicepresident primer del Consell  
VICENTE RAMBLA MOMPLET  
Annex  
1. Creació del fitxer denominat «Queixes i suggeriments»:  
a) Finalitat i usos previstos: gestió de les queixes i suggeriments dels ciutadans en relació amb el funcionament de l'IMPIVA.  
- Procediment administratiu.  
- Fins estadístics.  
- Altres finalitats: millora contínua de la qualitat dels servicis.  
b) Origen de les dades:  
- Procedència: el mateix interessat.  
- Col·lectius de persones sobre les quals es pretén obtenir dades: ciutadans.  
- Procediment de recollida: per escrit o impresos en paper i via telemàtica.  
c) Tipus de dades i estructura del fitxer:  
- DNI-NIF.  
- Nom i cognoms.  
- Adreça postal o domicili, a l'efecte de notificació.  
- Correu electrònic (e-mail).  
- Telèfon.  
- Firma electrònica.  
- Fets i raons de la queixa o suggeriment.  
- Data de recepció de la queixa o suggeriment.  
- Data de resolució de la queixa o suggeriment.  
d) Sistema de tractament: mixt.  
e) Cessions o comunicacions de dades previstes: altres òrgans de la Generalitat Valenciana amb competències en la matèria.  
f) Transferències internacionals de dades: no se'n preveuen.  
g) Òrgan responsable del fitxer: IMPIVA, direcció general.  
h) Nivell de seguretat: bàsic.  
2. Modificació dels següents apartats del fitxer denominat «Control de presència»:  
a) Tipus de dades i estructura del fitxer:  
- DNI-NIF.  
- Nom i cognoms dels empleats públics.  
- Empremta digitalitzada.  
- Imatge (fotografia).  
- Número de registre de personal.  
- Detalls de l'ocupació.  
b) Sistema de tractament: mixt.


Còpia Permalink ELI